sinarproject/legisdata huggingface dataset:
Pertanyaan 31: STATUS MPKK
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN RIZAM BIN ISMAIL (N01 SUNGAI AIR TAWAR)
Jawapan oleh: Y.A.B. Dato' Menteri Besar

Y.B. TUAN RIZAM BIN ISMAIL

Apakah status MPKK setelah kerajaan Pakatan Harapan pusat bertukar kepada Perikatan Nasional?

Adakah pengerusi dan ahli jawatankuasa MPKK yang sebelum ini daripada parti bersatu ditukar kepada pengerusi yang baru dalam kalangan pakatan harapan?

Y.A.B. Dato' Menteri Besar

(a) dan b) dijawab bersekali.

Kita semua sedia maklum, cadangan asal menaiktaraf semua Jawatankuasa Kemajuan dan Keselamatan Kampung atau JKKK di seluruh negara kepada Majlis Pengurusan Komuniti Kampung (MPKK) adalah daripada Kementerian Pembangunan Luar Bandar.

Meskipun setelah Kerajaan Pakatan Harapan pusat bertukar kepada Perikatan Nasional, sehingga hari ini Kementerian Pembangunan Luar Bandar tidak memberi sebarang makluman sekiranya akan mewujudkan Majlis Pengurusan Komuniti Kampung Persekutuan atau MPKKP seperti yang diamalkan di negeri- negeri pembangkang sebelum ini. Justeru, MPKK sedia ada berfungsi seperti biasa, melaksanakan terutama sepanjang tempoh Perintah Kawalan Pergerakan (PKP) yang bermula pada 18 Mac 2020 yang lalu.

Walau bagaimanapun, Kerajaan Negeri melalui Majlis Mesyuarat Kerajaan Negeri (MMKN) yang bersidang pada 4 Mac 2020 yang lalu di atas perubahan kepimpinan dan keadaan politik peringkat Kerajaan Persekutuan telah menimbang dan meluluskan agar semua perkhidmatan Majlis Pengurusan Komuniti Kampung (MPKK) iaitu Ketua Kampung Tradisi dan Setiausaha serta Ketua Komuniti India (KKI) dari Parti Pribumi Bersatu Malaysia (PPBM) digantung tugas berkuat kuasa pada 5 Mac 2020 dan tidak layak dibayar elaun mulai 1 April 2020 sehingga tarikh yang akan dimaklumkan kemudian. Semua tugas yang berkaitan akan diselaraskan oleh Penghulu Mukim Kawasan yang terlibat.

Namun demikian, di atas keprihatinan Kerajaan Negeri dan solidariti untuk bersama melawan serangan wabak COVID-19 yang melanda negara dan dunia, Kerajaan Negeri melalui MMKN yang bersidang pada 25 Mac 2020 telah bersetuju dan meluluskan supaya semua perkhidmatan ahli MPKK – Ketua Kampung Tradisi dan Setiausaha serta Ketua Komuniti India (KKI) dari Parti Pribumi Bersatu Malaysia (PPBM) disambung semula berkuat kuasa pada 5 Mac 2020 sehingga 30 Jun 2020.

Penggantian pengerusi atau Ketua Kampung Tradisi yang baharu sedang dilaksanakan secara berperingkat setelah mendapat persetujuan dan kelulusan Kerajaan Negeri. (status sehingga jawapan ini disediakan)